b"\n_START_ARTICLE_\nTorre del Rellotge (Barceloneta)\n_START_SECTION_\nDescripci\xc3\xb3\n_START_PARAGRAPH_\nEl cos inferior es configura com un gran basament de planta quadrada en forma de pir\xc3\xa0mide truncada, amb un revestiment que imita carreus de pedra i amb una porta en la cara m\xc3\xa9s oriental que d\xc3\xb3na acc\xc3\xa9s al cos on es localitza el rellotge. Aquest cos es remata amb un terrat pla que serveix de terrassa a la torre i que es va afegir quan es va transformar en rellotge. La porta es configura com un arc escarser que queda emmarcada per un altre arc de la mateixa tipologia i que crea una mena de forn\xc3\xadcula. Aquest cos es remata amb una cornisa decorada a la cara inferior del volad\xc3\xads amb unes m\xc3\xa8nsules motllurades. A continuaci\xc3\xb3 es desenvolupa la base de la torre -tamb\xc3\xa9 quadrada- que disposa de dos parts clarament diferenciades i que es troba envoltada per una barana de ferro de barrots helico\xc3\xafdals. Per una banda la part inferior, amb una estructura certament piramidal i una porta al mateix eix que la del pis inferior. Aquesta porta es remata amb un front\xc3\xb3 triangular a sota del qual es disposa una placa de pedra amb la inscripci\xc3\xb3 commemorativa de la seva construcci\xc3\xb3._NEWLINE_Separat per una petita motllura, a continuaci\xc3\xb3 d'aquest cos inferior es desenvolupa la torre pr\xc3\xb2piament dita, amb quatre cares a les que s'obren unes finestres que permeten donar llum a l'escala que es localitza al seu interior. Dues de les cares (on es troba la porta i l'afrontada a aquesta) disposen d'una finestra al tram central del frontis, mentre que els altres dues cares disposen de dues obertures, l'inferior de m\xc3\xa9s al\xc3\xa7\xc3\xa0ria per\xc3\xb2 ambdues rematades amb una mena de guardapols en volad\xc3\xads i muntants motllurats._NEWLINE_Tot rematant aquest cos es desenvolupa el volum quadrat on es localitza actualment el rellotge de quatre cares, que permet aix\xc3\xad ser observable des de qualsevol punt del port. Aquest cos es remata amb una c\xc3\xbapula i una estructura met\xc3\xa0l\xc2\xb7lica decorada que culmina amb un parallamps.\n_START_SECTION_\nHist\xc3\xb2ria\n_START_PARAGRAPH_\nL'any 1743 l'enginyer Joris Prosper Van Verboom va fer un projecte d'ampliaci\xc3\xb3 del Port de Barcelona on, al final del bra\xc3\xa7 de ponent, hi va col\xc2\xb7locar un far per dirigir l'entrada de vaixells. El far va ser objecte de nombrosos projectes -alguns de for\xc3\xa7a monumentals- i finalment es va construir el 1772 quan el moll de ponent va estar acabat. A banda del far, el moll alloatjava el despatx de passaports, el control sanitari, la comand\xc3\xa0ncia de marina i la caseta dels pr\xc3\xa0ctics._NEWLINE_Com a conseq\xc3\xbc\xc3\xa8ncia de l'ampliaci\xc3\xb3 del port, el far -que es va traslladar a Montju\xc3\xafc- va perdre la seva funci\xc3\xb3 el 1904. La torre no es va enderrocar i va conventir-se amb una torre rellotge."